KIRJALLINEN KYSYMYS E-1770/00 esittäjä(t): Erik Meijer (GUE/NGL) komissiolle. Mahdollisten petostapausten torjumista koskeva tutkimus ja Konver-ohjelmasta Alankomaissa sijaitsevalle Den Helderin kunnalle myönnettyjen tukien mahdollinen väärinkäyttö.



Virallinen lehti nro 103 E , 03/04/2001 s. 0027 - 0028



KIRJALLINEN KYSYMYS E-1770/00 esittäjä(t): Erik Meijer (GUE/NGL) komissiolle (31. toukokuuta 2000) Aihe: Mahdollisten petostapausten torjumista koskeva tutkimus ja Konver-ohjelmasta Alankomaissa sijaitsevalle Den Helderin kunnalle myönnettyjen tukien mahdollinen väärinkäyttö 1. Alankomaiden Noord-Hollandin maakunnassa sijaitsevalle Den Helderin kunnalle myönnettyjen tukien mahdolliseen väärinkäyttöön (esimerkiksi satama-alueen jalankulkusillan rakennushankkeen yhteydessä) liittyvistä tapahtumista ja poliittisesta hälystä on syntynyt kuva, että yhteisön tukia käytetään petoksiin ja manipulaatioon. Onko komissio sitä mieltä, että tällaisen kuvan syntyminen on estettävä voimakkaasti kumoamalla kielteisiin väitteisiin johtaneet syyt? 2. Onko komissio lisäksi sitä mieltä, että Den Helderin kunnan tukiepäselvyyksien yhteydessä ilmaantuneiden tosiasioiden olisi oltava riittävä syy laajempien tutkimusten aloittamiselle, jotta lopultakin voitaisiin saada selvyyttä tähänastisista tapahtumista? Onko komissio valmis aloittamaan tällaisen tutkimuksen? 3. Onko Den Helderin kunta esittänyt yhteisölle muita tukihakemuksia, joita ei ole vielä käsitelty? Jos on esittänyt, millaisia? 4. Antavatko Konver-ohjelmasta myönnettyjä tukia koskevat tapahtumat kuten ne on esitetty edellä mainituissa kysymyksissä ja kysymyksissäni tukien mahdollisesta väärinkäytöstä ja määrärahojen kanavoimisesta asiattomiin tarkoituksiin komissiolle aihetta harkita Den Helderin kuntaa koskevien näkemystensä muuttamista, kun otetaan huomioon mahdollisten uusien yhteisön tukien myöntäminen kyseiselle kunnalle sekä tarvittaessa tukien käytön valvonta ja tarkastukset? Michel Barnier'n komission puolesta antama yhteinen vastaus kirjallisiin kysymyksiin E-1769/00 ja E-1770/00 (2. elokuuta 2000) Komissio osallistuu tarkkailijana rakennerahasto-ohjelmien seurantakomiteoihin. Näissä komiteoissa keskustellaan ohjelmastrategioista sekä organisaatioon ja menettelytapoihin liittyvistä kysymyksistä. Toissijaisuusperiaatteen mukaisesti hankkeiden valinnasta ja hyväksymisestä vastaa ohjauskomitea, joka muodostuu paikallisista yhteistyökumppaneista ja yhteisrahoitukseen osallistuvista muista tahoista kuin yhteisö. Komissiolle ei ole ilmoitettu poliisitutkimuksesta tai KPMG-viraston tarkastuksesta, joihin arvoisa parlamentin jäsen viittaa. Komissio voi kuitenkin vahvistaa, että Konver-yhteisöaloitteesta rahoitettiin kaudella 19941999 Koopvaarderbinnenhaven-hanketta. Alankomaiden talousministeriö antoi 14. heinäkuuta 1997 päivätyssä kirjeessään asiaa koskevan 4,45 miljoonan Alankomaiden guldenin (2,02 milj.) suuruisen maksusitoumuksen. Yhteisön rahoitusosuus oli 50 prosenttia tästä summasta. Hanke päättyi joulukuussa, ja sen todelliset kustannukset jäivät budjetoituja kustannuksia (3,78 milj. HFL eli 1,72 milj.) alhaisemmiksi. Komissio on esittänyt parlamentin jäsenen esittämän kysymyksen johdosta tiedustelun Alankomaiden talousministeriölle ja pyytänyt myös asianomaisen pääosaston tarkastusyksikköä kiinnittämään huomiota tähän nimenomaiseen tapaukseen. Lisäksi Euroopan petostentorjuntavirasto on ilmoittanut olevansa yhteydessä kysyjän mainitsemaan alankomaalaiseen tutkimusvirastoon. Den Helderin kunta ei ole mukana yhdessäkään rakennerahasto-ohjelmassa ohjelmakaudella 20002006. Konver-yhteisöaloitetta ei jatketa, eikä Noord-Hollandin alue kuulu tukikelpoisiin tavoite 1 tai 2- alueisiin.